text: Nyt panser afprøves i Oksbøl
  20 april 2013 kl. 11.49
  Firma i Flensborg er med i opløbet til en stor leverance af pansrede mandskabsvogne til forsvaret.
  Flensborg Avis oplyser i dag, at Flensburger Fahrzeugbau Gesellschaft (FFG) er med i "finale-runden" om levering af mellem 200 og 450 pansrede mandskabsvogne.
  Forsvarets Materieltjeneste har taget fem mulige leverandører ud af en gruppe på otte. To af de mulige typer kører på hjul og tre på bælter.
  
  Danske ordrer
  Mandskabsvognene skal leveres i løbet af de kommende seks-syv år. Forsvaret kræver, at danske virksomheder kommer med i leverancen.
  - Mange komponenter kan produceres i Danmark, siger salgschef Karsten Gauning fra FFG til Flensborg Avis. Det er endda muligt, at vognene kan samles i Danmark.
  Mandskabsvognene har fået betegnelsen G5, og en af dem kører lige nu rundt på Oksbøl Hede for at blive afprøvet af forsvaret. Prøve-perioden er på 17 uger, og den samlede ordre er på en milliard kroner.
  